
PERSONREGISTER

Åsmund Torkildsson – Høvding på Jotungård. Far til Gyda

Gyda Åsmundsdatter – Datter til Åsmund og Idunn. Høvdingkvinne på Jotungård. Mor til Torarin. Utvalgt av gudene

Arntor Skald – Skald, hugtatt i Gyda. Valgt av gudene til å bli far til Gydas barn

Torarin – Gydas og Arntors sønn. Utvalgt av gudene

Gro Åsmundsdatter – Gydas tvillingsøster. Døvstum. Ble satt ut som liten

Torden-Tora – Gammel volve (død)

Roe – Bodde sammen med Gro og Torden-Tora (død)

Kleng – Frigitt trell, Ingas ektemake. Fosterfar til Åskell og Toralv

Inga – Gift med Kleng. Fostermor til Åskell og Toralv (død)

Åskell Sterke – Gutt som Inga og Kleng tar seg av. Blodsbror til Toralv

Toralv – Gutt som Inga og Kleng tar seg av. Blodsbror til Åskell

Leidulv Torgrimsson – Avdød høvding og far til Arnvid. Gift med Øyfrid

Øyfrid – Gift med Leidulv Torgrimsson. Mor til Arnvid

Arnvid Leidulvsson – Sønn av Leidulv Torgrimsson og Øyfrid. Er valgt til å bli Gydas neste ektemann

Tord Avaldsson – Gydas tidligere husbond. Drept av en berserk

Åsa – Trollkvinne på Elgtun. Er synsk og kan spå i hendene

Jogeir – Seidmann på Elgtun, sønn av Frøydis (død)

Frøydis – Jogeirs mor

Kjeld den stridige –  Kaller seg kongens mann, jakter på Finngard

Geirbrand  –  En av Kjelds menn

Neri Kalde – Eldre kriger som trener opp unggutter til strid

Leiv – Ung gutt i Neris flokk

Nottolv – Smed på Elgtun

Knut Hestekar – Stallkar på Elgtun (død)

Mink – trelljente på Elgtun

Dreng – Fisker, hugtatt i Vebjørg. Kommer fra Frankerriket

Vebjørg – Bor i fjellet. Hugtatt i Dreng

Finngard – Har vært i kongens tjeneste, har egen hird

Eldfrid – Skjoldmøy i Finngards hird

Audulv – Kriger i Finngards hird

Jerv – Kriger i Finngards hird

Grip den nevesterke – Kriger i Finngards hird

Odd den ville  – Eneboer i fjellet, venn av Neri Kalde

Ansgar Kloke – Omreisende handelsmann fra Sveariket

Gunna Høvdingsdatter  – Giftet bort til en gammel mann. Ansgar var hugtatt i henne.


Slik sluttet forrige bok:

Gro står og vakler med Torarin på armen. Hun greier ikke å slippe Arnvid med blikket, og hun ser ham som i tåke. Han står godt bevoktet ved siden av Fjell, og Gro kan ikke fatte at det hun ser, virkelig skjer. Så mye har blitt tatt fra henne her i livet, og hun lurer på når det skal ta slutt. Arnvid står der så stolt, og blikket hans har møtt hennes flere ganger. Han vil vise seg som en mann til siste slutt.

Ansgar står litt i bakgrunnen, men han har passet på å stille seg så høyt at han har god oversikt over det som foregår. Han minnes det forrige giftermålet han deltok i. Også den gangen gjorde det inderlig vondt. Han liker Gyda, og hvem som helst kan se hvor mye smerte dette volder henne.

Geirbrand står med smale øyne. Blikket er festet på Gro. Han har blitt gitt så mange oppgaver som har krevd at han har måttet holde avstand til henne, men etter blotet skal det bli annerledes. Munnen formes til et smil mens han betrakter henne.

Åsa har mumlet ubegripelige ord og messet lavmælt hele dagen. Det virker som vansinnet har tatt henne der hun står og jamrer, men det er ingen som bryr seg om den aldrende kvinnen. Akkurat nå er det Gyda, Finngard og giftermålet som gjelder.

Odin setter hesten sin, Sleipner, i vill galopp mot Gjallarbrua, som snart skinner imot ham av pureste gull. Modgunn trer frem, men når hun ser hvem det er som kommer, viker hun.

Hest og rytter fortsetter det ville rittet inn i Nivlheim. Det er mørkt og kaldt, rått og fuktig. Så passerer han Nåstrand, som er fylt med råtne kadavre, og rir så det fosser gjennom sjøen Hvergelme. I denne sjøen vokser en av Yggdrasils røtter, og i dypet lever ormen Nidhogg, som døgnet rundt prøver å gnage roten i stykker.

Endelig står han utenfor porten til Hel. Den er laget av markspiste dødningeskaller og morkne knokler.

Odin roper så høyt at knoklene rister, og Hel kommer ut og hilser ham velkommen.

Han bærer frem sitt budskap, sin bønn.

– Det er flere i Midgard som snart setter kursen hit. Jeg ber deg, herskerinne i Hel, om den utvalgte kommer, så nekt henne adgang, for hun har fremdeles mange oppgaver i jorderiket.

Hel betrakter ham. Huden hennes er halvt hudfarget og halvt svart. Så svarer hun: – Selv Balder slipper ikke ut herfra. Hvorfor skulle jeg så nekte et enkelt menneske innpass i mitt rike? Er hun så mye verdt, denne kvinnen?

– Hun har hatt stor betydning, men for hver dag som går, mister hun kraften. La henne bli i Midgard blant sine egne til hun er ferdig med oppgavene.

– La oss se, Odin. La oss se. Hel vender æsenes høvding ryggen og går fra ham.

Odin fortviler. Det er Hel det står på nå. Kan han lite på henne?


1

Faklene brenner på Elgtun. De står stukket ned med jevne mellomrom i skaresnøen langsmed stien som fører til gudehuset. Det er kaldt, men langt fra så bitende som det har vært de siste dagene.

Juleblotet står for døren, og ofrene er stilt opp på fremsiden av hovet. Gudestatuene er plassert foran døråpningen, og de gullbeslåtte statuene rager over menneskene som har møtt frem til høytideligheten. Vanligvis skulle en tilstelning som dette være en gledelig begivenhet, men nå hviler en uhyggelig stemning over gården.

Finngard er gode ved blotet. Han skal også ekte Gyda Åsmundsdatter, og under tvang skal giftermålet gjennomføres.

Krigerhøvdingen er langt fra så selvsikker som han virker. Det er som om Gyda er en overjordisk, der hun vakker og rakrygget kommer skridende oppover bakken mot hovet. Han vet at han får de høyere makter imot seg ved å tvinge Gyda til å inngå ekteskap, men han ser seg nødt til å gjøre det. Finngard trenger ikke skjønnheten, men makten høvdingkvinnen omgir seg med. Han har en stor og sterk hird, men han behøver flere menn. Kanskje vil Åsmund Torkildsson slå seg sammen med ham etter dette giftermålet. Kanskje den mektige høvdingen vil få med seg flere storfolk. Muligheten for å legge kysten under seg blir større med slike krefter i ryggen.

Gyda stirrer rett fremfor seg. Det kjennes som om det er festet blylodd til beina, og krigerne som står oppstilt langs stien, fortoner seg som uklare skygger. Hun erindrer et annet giftermål. Det var Tord Avaldsson hun ektet den gangen. Det var ikke uten motstand fra henne at giftermålet ble gjennomført, men det var på langt nær slik som nå. Hun ble lovet Tord som jentunge. Finngard tar henne til sin hustru med makt.

Alt i henne stritter imot idet hun stiller seg overfor Finngard, men Gyda er hjelpeløst underlagt krigerhøvdingens vilje. Uten å blunke møter hun det stålgrå blikket. Finngard skal ikke få gleden av å se henne svak, heller ikke Eldfrid og resten av hirden hans. Gyda klemmer hardere til om volvestaven og skyter brystet frem.

Gro gjør ingenting for å roe Torarin. Den viltre guttungen halvt henger, halvt sitter på hoften hennes. Det er som om uroen hun føler smitter over på ham, og gutten begynner å sutre, samtidig som han vrir seg alt i ett for å komme løs.

Den døvstumme kvinnen har bare tanke for Arnvid som står med hendene bakbundet. Ved siden av høvdingen står Fjell, den kjære fjordhesten hennes, den værer fare og stamper urolig med hovene mens den rykker i tauet.

Arnvids blikk er festet på Gro. Ved gudene, som han bærer elskhug til denne kvinnen, og han forbanner seg på at det siste han skal se før han blir ofret, er hennes vakre ansikt. Han hadde et håp om at Neri på en eller annen måte skulle bryte inn i hendelsene, men læremesteren fra fjellheimen har ikke vært å se. Arnvid regner med at det er over nå, men alt håp har han likevel ikke mistet.

Åsa holder et våkent øye med Gro. Den døvstumme høvdingdatteren har opplevd mye vondt, men det som nå skjer, vil overstige all pine. Trollkvinnen skutter seg. Egentlig hadde hun ikke lyst til å overvære blotet, men hun føler seg tvunget til å delta. Hun har en høy rang, og hvem vet … Kanskje hun kan gjøre nytte for seg? Åsa hutrer, legger armene i kors over brystet og stikker de kalde hendene inn i armhulene mens hun mumler besvergelser mot Finngard og hans onde handlinger.

Det er ingen som sier Finngard imot når han forteller hvem som skal være vitner ved giftermålet. Tause stiger de fire kampkledde mennene frem og stiller seg to på hver side av Gyda og Finngard. Krigerhøvdingen smiler, men smilet når ikke øynene. Gyda ser ondskapen i krigerhøvdingens blikk, men hun oppdager også noe annet … usikkerhet. Å se Finngards svakhet styrker hennes egen selvsikkerhet.

Litt vekk fra de andre står Ansgar, handelsmannen som kom til Elgtun for bare noen dager siden. Han følger oppmerksomt med. Hendene er hardt foldet sammen under kappen. Han har vært med på et tvangsgifte før, og dette vekker vonde minner.

Ansgar har lært seg å like Gyda de få dagene han har vært på høvdinggården. Den mektige kvinnen har nå blitt fratatt det meste, men hardnakket nekter hun å bryte sammen. Han beundrer Gyda for hennes mot.

Handelsmannen lar blikket sveipe over området. Det er mørkt, og faklene kaster et urolig flammeskjær over folkene og hovet. Det er ikke bedt andre gjester til juleblotet enn de få overlevende på Elgtun og Finngards krigere. Det er skremmende å se de hardbarkede ansiktene under jernhjelmene. Det hele er som i et mareritt, og Ansgar føler seg ubrukelig ved tanken på at han ikke kan gjøre noe for å gripe inn. Hvor gjerne skulle han ikke befri Gyda fra hennes kvaler. Hvor gjerne skulle han ikke hjelpe Gro og Arnvid. Elskhugen dem imellom er så synlig, og nok en gang blir Ansgar smertelig minnet om den han selv en gang hadde – den han mistet – Gunna …

– Sett i gang! Finngard nikker bestemt til krigeren som har fått ansvaret som giftingsmann.

Mannen virker usikker, og blikket flakker mellom Finngard og Gyda. Det har vært mye snakk i langhuset om Finngards måte å styre på etter at de kom til Elgtun. Det virker som om lederen har forlagt vettet, til og med respekten for gudene har han mistet.

Giftingsmannen mumler frem formularet, og Finngard skynder utålmodig på karen når han et øyeblikk nøler.

– Du vet hva du skal si, nesten roper han og setter blikket i krigeren.

Hirdmannen stotrer frem de siste ordene. Han vet godt hva Finngards raseri kan føre til om han ikke tar seg sammen. Mange menn har falt for krigerhøvdingens hånd bare fordi han ergret seg over dem. Da han endelig er ferdig, trekker giftingsmannen pusten dypt før han ber Finngard og Gyda gi hverandre hånden.

Gyda løfter ikke så mye som en finger for å komme Finngard i møte. Sint griper han om hånden hennes og holder den så hardt at det gjør vondt.

Gyda anstrenger seg til det ytterste for ikke å vise hvordan hun har det. Hånden Finngard knuger er uten krefter, men inni henne raser viljen til å sette seg opp mot ham. De fire vitnene legger sine hender oppå parets.

Hadde det ikke vært for Torarin, ville Gyda aldri ha gått med på dette. Hun betrakter sønnen med sårt blikk. Torarin sutrer og vrir seg alt i ett. Gyda lukker øynene i et forsøk på å samle krefter, så åpner hun dem igjen brått, og nå møter hun Finngards blikk.

Han bøyer seg litt frem mot henne og hvisker: – Nå er vi festet, Gyda Åsmundsdatter, og om et lite øyeblikk er vi gift.

– Dette gjelder ikke, Finngard, hvisker hun tilbake. – Alle vet at det bør gå litt tid mellom festermål og giftermål.

– Hvem bryr seg vel om regler og sedvane nå. Finngard flirer. – Du er snart min hustru enten du vil eller ei.

Gyda verdiger ham ikke et svar. Hun kjenner bare den dumpe smerten i brystet, og vet at den har kommet for å bli.

Med ett hever Finngard røsten, og ordene gjaller i Gydas ører idet han sier: – Jeg vet det er uvanlig å gjøre det på denne måten, men jeg erklærer meg selv og Gyda Åsmundsdatter for ektefolk å være.

Finngard slipper Gydas hånd og snur seg mot krigerne. Han taler høyt og tydelig til dem. – Vi har nettopp blitt gitt enda flere krefter. Etter å ha tatt Gyda til hustru er det ingenting som kan stanse oss. Vi har også gudesønnen, og ingen fiender våger å gjøre motstand når de får høre om ham. En annen ting som vil blidgjøre de høyere makter, er ofrene vi skal gi i kveld. Finngard gliser bredt mot Arnvid som stirrer trassig tilbake.

Geirbrand har vært opptatt med andre ting enn giftermålet de siste dagene. Nå greier han knapt å slippe Gro med blikket, og han kjenner hvordan kåtheten brer seg i kroppen hans.

– Ennå har ikke krigeren vi har valgt å gi gudene, røpet hvem han er, fortsetter Finngard. – Men det skal vi tyne ut av ham før vi setter hodet hans på stake.

Geirbrand kikker uinteressert bort på Finngard. Krigerhøvdingen er selvgod i kveld, og hvem ville vel ikke vært det etter et så gildt gifte. Geirbrand har ikke sett karen som skal ofres. Han har hatt andre oppgaver å utføre, men nå går han litt frem for å få et bedre overblikk. Det kjennes som om hjertet hopper over et slag idet han får øye på den Finngard har valgt som offer.

Uten å tenke seg om brøyter Geirbrand seg vei gjennom mengden, og han stanser ikke før han står rett foran lederen. Han smiler ondskapsfullt idet han peker på Arnvid og sier: – Denne mannen trenger ikke pines for at vi skal få vite hvem han er, for det er ingen ringere enn Arnvid Leidulvsson dere har valgt dere ut som offer.

Finngard, som hadde tenkt å irettesette Geirbrand fordi han brøt inn i talen hans, blir stående stum og glane på Arnvid som ser ham inn i øynene uten å blunke.

– Arnvid Leidulvsson! Finngard har kommet til seg selv etter overraskelsen, og han snakker høyt idet han går bort til høvdingen. Nå har han forklaringen på hvorfor fangen er så staselig kledd.

Et digert glis pryder Geirbrands ansikt når han snur seg mot Gro, og han får lyst til å le høyt når han ser hvor redd hun er. Endelig fikk han straffet dem for den gangen Arnvid hindret ham i å tvinge seg på den døvstumme kvinnen!

Finngard stanser ikke før han står rett foran Arnvid. Der blir han stående bredbeint og med hendene i siden. Han skyter magen og brystkassen frem, viser seg som den mannen han er.

– Så det er en av høvdingætt vi har for oss? Finngard stryker seg over skjegget med den ene hånden. Så vender han Arnvid ryggen og roper til krigerne: – Tror dere ikke gudene vil bli enda mer tilfredse om vi gir dem en høvding til offer?

– Jo, la oss slakte ham og skjenke blodet til de høyere makter. Geirbrands røst blander seg inn. Han hytter med neven mot Arnvid som står med hodet høyt hevet.

– Hvor er resten av hirden? Finngard snur seg brått mot Arnvid.

– Hva får deg til å tro at jeg vil røpe det? Du er dummere enn jeg trodde, Finngard.

– Vi får vel se på det. Finngard smiler sleskt. Så roper han: – Jeg vil straffe ham hardt for hver gang han nekter å snakke. Gudene sendte Arnvid Leidulvsson til oss for at vi skulle gjøre akkurat dette. Høvdingen sitter inne med opplysninger som kan komme oss til gode i den videre striden.

Finngard gir tegn til de to krigerne som vokter ofrene. De tar tak i Arnvid og halvt bærer ham, halvt sleper ham frem mot alteret som er plassert foran gudestatuene.

– Løsne hendene hans!

Arnvid gnir håndleddene etter at repene er fjernet. Han betrakter Finngard med et hovmodig blikk. Selv i fangenskap kan han se mektig ut.

– Legg venstre hånd på alteret!

Arnvid rører seg ikke. – Jeg tar ikke imot befalinger fra en mann som deg.

Et nikk fra Finngard er nok til at den ene av Arnvids voktere tar tak i høyrearmen og bender den bak på ryggen hans. Den andre tar den frie hånden og tvinger den ned på alteret.

Finngard trekker kniven ut av sliren. Han kjærtegner bladet og stryker en finger mot eggen. En tynn stripe blod viser seg i den lyse huden, og han smiler ondskapsfullt. – Spre fingrene hans. Jeg vil ikke ta alle med en gang.

Arnvids fingre blir tvunget fra hverandre. Hele tiden stirrer han Finngard hardt inn i øynene.

– Du kan slippe denne pinen, Arnvid. Fortell oss hvor Neri holder til, og jeg skal spare deg.

– Ville du fortalt hvor dine våpenbrødre var om du ble presset til det?

Finngard svarer ikke, men smilet som kruser leppene hans, forteller hvor svikefull han er.

Knivseggen settes mot Arnvids lillefinger. Han forbereder seg på smerten, og Finngard klemmer til. Blodet renner utover det mørke trevirket.

Arnvid har vanskelig for å fatte det som skjer. Han ser mot stedet Gro stod for litt siden, men kan ikke få øye på henne.

– Fortell! Finngard plasserer kniven på ringfingeren.

– Du kan ikke tvinge meg! Jeg vil aldri røpe hvor mine menn holder skjul.

Gro er fra seg av fortvilelse. Hun prøver å trenge seg gjennom mengden, men blir holdt tilbake av sterke mannshender.

Geirbrand står fremst i rekken av krigere. Han snur seg idet han hører uro bak seg og oppdager Gros kamp. Raskt går han henne i møte. – Så du vil se det som skjer på nært hold, hveser han. Så tar han tak i håret hennes og trekker henne gjennom folkemengden.

Eldfrid skuler bort på Geirbrand og vemmes over behandlingen av høvdingdatteren. Hun har aldri pleid å reagere på slikt, men etter at Finngard tok henne med makt, har hun blitt mer var. Geirbrand er en ond mann, og Eldfrid håper ved gudene at han en dag får straffen han fortjener.

En kamp mellom kvinner er så sin sak, men en mann som er hardhendt overfor hunkjønnet, bør straffes hardt. Særlig når de ikke er trent i kamp som henne selv.

Idet Geirbrand og Gro kommer ut på den åpne plassen, lar den døvstumme kvinnen Torarin gli ned langs hoften og låret. Han faller ned i snøen. Det tar en stund før han oppdager friheten, men så krabber han etter mosteren så fort han kan.

Geirbrand er hardhendt, men Gro biter tennene sammen. Tårene stikker i øyekroken, men det er en annen form for smerte enn den kroppslige som er årsaken til det. Hun tenker på Arnvid og hvilke påkjenninger han må tåle. Elskhugen brenner i henne som glødende jern der hun søker blikket hans.

Arnvid kjenner mer smerte enn han kan huske før å ha gjort. To av fingrene har han mistet nå, og i tillegg blir Gro behandlet som en simpel trellkvinne. Han glemmer et øyeblikk sin egen håpløshet og kaster seg frem mot Geirbrand. Straks er de der, vokterne hans, og de trekker ham hensynsløst tilbake til alteret. Legger den ødelagte hånden ned mot det harde trevirket. Arnvid greier med ett ikke å holde tilbake for smerten de påfører ham. Han skriker, det er som dødsskriket fra et såret villdyr.

Skriket river Gyda tilbake til virkeligheten. Som i drømme har hun overvært at Arnvid blir pint. Hun oppfatter også hvordan Gro blir behandlet, men det som får henne til å reagere, er synet av Torarin som krabbende nærmer seg alteret.

Hennes første innskytelse er å løpe frem og forhindre det som skjer, men hun har ikke kommet mer enn et par skritt før Åsa er over henne. Den gamle legger hendene rundt skuldrene hennes og klemmer til samtidig som hun stirrer henne hardt inn i øynene. – Nei, Gyda! Dette er ikke din oppgave.

Det er som tusenvis av krefter river og sliter i Gyda, men av en eller annen merkelig grunn blir hun stående. Hun føler sterkt at det ikke bare er Åsa som holder henne tilbake. Nei, det er mektigere krefter.

– Hold hånden hans rolig! brøler Finngard. – Og hva gjør du her? Spørsmålet er rettet mot Geirbrand som har kommet opp på siden av ham. – Hvorfor behandler du kvinnemennesket på denne måten?

– Denne kvinnen ble selv en gang ofret. Hun unnslapp, men nå skal hun få se hvordan det går med den som ikke kommer seg vekk! Geirbrands stemme skjelver. Han kjenner raseriet og svartsjuken herje i hugen. Gro er så opptatt av Arnvid Leidulvsson at hun ikke har øyne for ham. Geirbrand som en gang ble plukket ut til å være med i Kjeld den stridiges hird, og som nå er med i den mektige hirden til Finngard.

Finngard fnyser. Han liker ikke at Geirbrand tar seg slik til rette, men krigeren skal få sin straff bare han blir ferdig med Arnvid.

Han bøyer seg frem og legger munnen inntil høvdingens øre. For Arnvid kunne det like gjerne vært en hvesende orm som hvisker til ham. – Er Neri og mennene som er med ham, verdt å dø for? Ville det ikke vært bedre å slå seg i lag med oss?

– Du taler med kløyvd tunge, Finngard. Hvordan skal jeg kunne kalle meg en kriger når du hogger fingrene av meg? Og hvorfor skulle jeg tro på ditt ord? Vil du ha med en fingerløs mann i hirden din?

Finngard ler høyt. En gal manns latter. Han strekker den ene hånden sin i været. Alle kan se at det er to fingre som mangler. – Er jeg å regne for en dårlig kriger, Arnvid Leidulvsson? Jeg kan slåss som en hvilken som helst mann, og hirden min følger meg gjennom ild og vann. Nei, du, jeg er ingen taper.

Den ene krigeren som holder Arnvid, tar tak i nakken hans og klemmer til. Arnvid fester blikket på Gro, som står ved siden av krigerhøvdingen og Geirbrand. Det flimrer for øynene. Smertene er uutholdelige, og hånden blør kraftig. Likevel er røsten sterk når han roper: – Selv ikke gudene kan få meg til å følge en mann som deg, Finngard, og min hirds lagnad vil jeg aldri legge i dine hender. I motsetning til deg er jeg ingen niding. Du er en sviker! En som stikker sine egne menn i ryggen om du får høve til det!

Ordene fyller luften med mektig kraft, og Finngards menn veksler urolige blikk.

Det Arnvid sier, er noe av det de har snakket om. Er Finngard den rette til å lede an i striden de har foran seg? Krigerne som var med Finngard da han med kaldt blod drepte en av våpenbrødrene fordi han ytret ord som lederen ikke likte, har fortalt om udåden. Hvor mange flere av sine egne vil Finngard sende til dødsriket? Og hva med gudene? Hva skjer om han fortsetter å sette seg opp mot dem? Ikke en eneste mann i hirden føler seg sikker der han står og betrakter det som utspiller seg ved gudehuset, og aldri har gudestatuene virket mer truende.

Eldfrid har hele tiden stått i fremre rekke. Hun har fått med seg hvert ord, hver handling, og hun merker hvordan Arnvids ytring virker på hirden. Mange av mennene er urolige nå. Skjoldmøyen smiler tilfreds. Hennes tid vil snart komme.

Finngard har vært for opptatt til å legge merke til Torarin. Guttungen har krabbet helt bort til alteret. Han setter hendene mot den grove trestammen. Det er som om han samler all sin viljestyrke, og plutselig reiser han seg og blir stående på vaklende bein, hele tiden støtter han seg med hendene mot trevirket. Han er alvorlig tross den store bragden han nettopp har gjennomført. Det er noe merkelig voksent over barneansiktet, og alle som betrakter ham, ser styrken.

– Du gjør best i å fortelle, Arnvid Leidulvsson! Finngard snur seg brått mot høvdingen som nå sitter på knærne ved alteret. – Vi tar alle fingrene denne …

Med ett forstummer røsten. Som om han skulle ha stivnet, blir han stående og stirre vantro mot offerplassen. Der står gudesønnen.

– Hvem er det som har sluppet ham helt hit?

De som kjenner Finngard godt, oppfatter den svake skjelvingen i røsten hans. Selv merker han hvordan han er i ferd med å miste beherskelsen.

– Det er gudene! Eldfrid ser sitt snitt til å blande seg inn. Hun stiger frem, og blir stående som en mørk åsynje midt iblant dem. Når hun fortsetter å snakke, er det like mye til hirden som til Finngard. – Du har gått for langt nå, Finngard! Ser du ikke at gudene har vist sin uvilje overfor din fremferd? Nå har de som siste utvei valgt å la gudesønnen markere deres mishag.

– Hold kjeft, Eldfrid! Hvilken rett har du til å blande deg inn? Et kvinnfolk som deg er ikke mye å feste sin lit til. Finngard kniper øynene sammen og går mot henne.

Eldfrid trekker kniven, og blikket som møter krigerhøvdingens, er fylt av en isende kulde. Så fortsetter hun sin tale, og denne gangen er ordene beregnet på krigerne, som spent følger med på forløpet.

– Selv om du alltid ser på deg selv som den største, kan du ikke sette deg opp mot gudene. Ser du ikke gudenes spill? Ingenting av det som har hendt, er uten grunn. Gudene førte meg til hirden din. Ja, til og med så langt som i sengebenken din slapp de meg til. Hva tror du de mente med det, Finngard?

Eldfrid setter øynene i ham, og Finngard merker hvordan kraften glir ut av hendene hans. Med sammenbitte tenner freser han: – Du skal ikke spre mer gift om deg, Eldfrid. Nå skal jeg gjøre det jeg burde gjort da du stakk kniven i meg. Sende deg til Hel!

En urolig mumling stiger fra hirden. De ser med aktelse på skjoldmøyen som våger å sette seg opp mot den fryktinngytende lederen. Hun er vis, stridig og full av pågangsmot. Det at hun er en kvinne, tenker de ikke på. Eldfrid har kjempet som en mann i de verste stridigheter, hun sover sammen med dem i langhuset og har flere styggord på tungen enn noen. Det har også ligget i luften at hun mer enn noen annen ønsker å ta makten. Nå vil striden komme nærmere en løsning.

Gyda oppfatter vagt hva Åsa sier. Hun har aldri kjent maken til frykt. Det suser for ørene, og hun sanser alt som om Nivlheims tåke ligger over dem. Blikket er festet på Torarin som fremdeles står oppreist ved alteret. Han virker stødigere. Torarin er en rolig gutt, og han har aldri prøvd å reise seg før. Er det kraften fra gudene som gir ham styrke? Åsa sa at det ikke var hennes oppgave å ordne opp i det som skjer, og Gyda fylles av ærbødighet når det går opp for henne at sønnen har overtatt.

